|  |  |  |
| --- | --- | --- |
|  | **ÉRTESÍTŐ** **Vizsla Kupa 1. forduló,** 2020. június 13. szombat  |  |

**Tájfutó edzőverseny**

**Rendező**: Vizsla SE

**Elnök, pályakitűző:** Hegedűs Zoltán

**Helyszín:** Nagykovácsi, bánya, Rákóczi u vége

GPS koordináták: 47° 34' 15" N, 47° 34' 15" N

**Megközelítés**: Hűvösvölgyből a 63 busszal a végállomásig, onnan délre a Rákóczi u-n gyalog 800 m,

gépkocsival a Templomtól dél felé ugyanúgy.

**Parkolás** a Rákóczi u szélén, a lakókat ne zavarjuk.

***Kinek érdemes eljönni a Vizsla Kupára?***

1. Aki szeretné megismerni a tájékozódást, a térképhasználatot. Segítünk, megtanítunk.
2. Akit elhívtok, hogy elkezdhesse, gyereket, szülőt, rokont, barátot, munkatársat, ismerőst.
3. Akik fejlődni szeretnének, ezért egy könnyebb pálya után nehezebbet is bevállalnak.
4. A rutinos tájfutók, akik tájékozódási és fizikai kihívást keresnek.
5. A Vizsla Kupa pontgyűjtők, akik, az éves összetett pontversenyben szeretnének eredményt elérni és ezért futnak több pályát mindegyik fordulóban.
6. Aki betartja a most szükséges óvintézkedéseket, amiket lejjebb láthattok.

**Hét féle pályát kínálunk az alábbi kategóriákban**

A pályák fokozatosan nehezebbek.

A kategóriáknál zárójelben látható a rangsorolókon szokásos színkódos megjelölés.

|  |  |  |
| --- | --- | --- |
| **Kategóriák** | **táv(km)/****szint(m)/e.p** | **Jellemzés** |
| **RK** (Sárga) | **1,8/85/6** | rövid könnyű: csak utakon, kezdőknek, gyerekeknek |
| **HK** (Lila) | **5,4/175/7** | hosszú könnyű: csak utakon, hosszabb táv |
| **KT** (Narancs) | **2,0/125/7** | közepes technikás: rövid, a pálya utakon vezet, a pontok az erdőben, az út közelében, tájolóval és tájoló nélkül is teljesíthető |
| **XS** (Világos zöld) | **1,9/140/7** | legrövidebb technikás, tájoló szükséges ehhez és a további pályákhoz |
| **RT** (Zöld) | **3,5/215/10** | rövid technikás |
| **HT** (Kék) | **5,5/295/12** | hosszú technikás |
| **XL** (Barna) | **6,2/340/14** | leghosszabb technikás |

**Nevezzetek előre!** Június 12. péntek 21:00 óráig. Ezzel biztosíthatjátok magatoknak, hogy előre nyomtatott térképet használhattok.

**Nevezés:** az entrylight.hu-n, a vizslase@gmail.com e-mail címen, illetve a helyszínen. Lehetőség szerint adjátok meg, **mikor érkeztek**, mi tájékoztatást adunk majd, mikor lesznek ritkább részvételi időszakok, a meghosszabbított indulási időtartamban, az egyidejű kisebb létszám érdekében.

**Nevezési díj**: helyszínen 1000 Ft, **előre utalással 800 Ft**, ezért több pályát is futhattok.

Számlaszámunk: Vizsla SE Erste Bank 11600006-00000000-83271658

**Jelentkezés**: a versenyközpontban 9:30-tól 14:45 óráig.

Kérjük, hogy a nevezési díjat – aki nem utalta át – a helyszínen pontosan kiszámolva adjátok át, mert nem szeretnénk a másoktól kapott pénzből visszaadni.

**"0" idő: 10:00**

**Utolsó rajt 15:00, bontás 16:00-kor kezdődik.**

**Rajt** és **Cél** a VK közelében.

**Időmérés:** a SPORT*ident* időmérő és értékelőrendszert használjuk, dugóka (chip) a helyszínenkölcsönözhető, 200 Ft/db áron, korlátozott számban, mert egy kölcsön dugókát aznap csak egy fő használhat, a helyszínen nem tudjuk megbízhatóan fertőtleníteni.

**Higiéniai előírások**

Alaphelyzet: jelenleg a magyar lakosság kevesebb, mint 1 %-a fertőződött meg. Ebből az következik, hogy még bárki, bármikor megfertőződhet, és biztosan növekedni fog a számuk, igaz jelenleg kisebb az esély, hogy fertőzöttel találkozunk, de a tünetmentes hordozók miatt nem tudhatjuk (ő maga sem tudja), hogy a közelünkben lévő veszélyes-e ránk.

***Kérjük, az alábbi óvintézkedéseket tartsátok be, mindannyiunk érdekében:***

* **betegség**nek még a gyanúja esetén is – akinek légúti tünetei vannak, köhögés, torokfájás, vagy láza van, ne jöjjön el, maradjon otthon.
* **távolságtartás 1,5 m**, mindazoknak, akik nem találkoznak rendszeresen egymással:
a versenyközpontban, jelentkezéskor sorban állásnál is, a rajtban, a pályán és a célban is.
* Versenyközpont a bánya területén belül van. Ide csak a Vizsla Kupa résztvevői mennek be.
* **nevezettek előre**, és lehetőleg **utaljátok át a nevezési díjat**. Ha tudjátok, írjátok meg a várható érkezési időtöket.
* lehetőleg a kocsiban öltözzetek, vagy az egyes családok, csapatok külön, együtt telepedjenek le, és az egyes csoportok között legyen 2 méter távolság.
* nincs közös öltözősátor, de a rendezői sátor közelében egy csomagmegőrző sátorba lehet tenni a csomagokat.
* a helyszínen lesz kézfertőtlenítőszer, szükség esetére.
* **jelentkezéskor**, ha nem utaltatok előre, akkor a nevezési díjat pontosan adjátok át, nem szeretnénk a másoktól kapott pénzből visszaadni.
* **rajtolás** előtt végezz kézfertőtlenítést.
* rajtoláskor a törlésnél, a térképelvételnél és a rajtdoboznál (1,5 m-en belül) csak egy fő tartózkodhat, kivéve, az egy háztartásban élőket, ha együtt mennek a pályán. Ezt kordonszalagokkal is jelöljük.
* nincs külön szimbol.
* a **pályán** ne menjetek együtt, pontfogáskor is bélyegzés után gyorsan hagyjátok el az ellenőrzőpont környezetét, helyet hagyva a többieknek.
* **kiolvasás** a rendezőktől több méter távolságra lévő kiolvasó dobozba történik, kiolvasás előtt a sorban álláskor egymás között 1,5 m távolságot tartani kell.
* nem adunk részidős kis cédulát.
* eredményközlés folyamatosan on-line, papíron nem.
* a versenyközpontban csak a szükséges ideig tartózkodjatok: érkezés-pálya lefutása-hazamenet.
* a térképeket előre nyomtatjuk, egy napos pihentetés után kapjátok meg. Szükség esetén a helyszínen is nyomtatunk a szokott módon.
* köhögési, tüsszentési protokoll: könyökhajlatba, zsebkendőbe
* kézfogás, ölelés, puszi elkerülendő, még azokkal is, akikkel régen találkoztunk.
* büfé, frissítő osztás nem lesz, mindenki gondoskodjon saját szükségleteiről.
* a pálya teljesítése után se csoportosuljatok, a pályaelemzést, tapasztalatok megbeszélését telefonon, e-mailben, stb. tegyétek meg.
* szemetet ne hagyjatok magatok után, vigyétek haza.

Reméljük, ezek az óvintézkedések minél előbb megszűnhetnek, de most saját magunk, sporttársaink és családunk egészségének megóvása érdekében szükségesek.

Ez a 2020. évi 5 részesre csökkent Vizsla Kupa sorozat első futama. Az összetett pontverseny helyezettjeit az előző évekhez hasonlóan díjazzuk az utolsó forduló után.

Az összetett eredménybe minden futáson szerzett pontszám beleszámít.

***Várunk szeretettel a versenyünkön!***

*Hegedűs Zoltán és a Vizslák*

***Ötven éve önálló sportág hazánkban a tájfutás!***

Ez pedig a 50+2. Vizsla Kupa.

* *